stanford-oval/wikipedia huggingface dataset:
כנסיית השכל
היסטוריה > תחילת הדרך

חברי הלהקה הושפעו מצד אחד ממוזיקת הגל החדש והדיכאוניות של ניק קייב ומצד שני ממוזיקה ים תיכונית. את ההשפעה הים תיכונית שאבו חברי הלהקה בעיקר מקובי אוז, שהיכרותו עם רן אלמליח (בס מילים ולחנים) נבעה מעבודתם ביחד בלהקת לימבו. בספטמבר 1991 בדיסק "אוסף נענע מספר 2", יצא לאור שירה הראשון של הלהקה, "רעפים". גם כאן היה אוז שותף להפקה ולהקלטה.
לאחר ניסיונות לא מועטים ובהמלצת דני רכט הגיעו חברי הלהקה למסקנה, כי עתידם לא יצלח ללא מעבר לתל אביב ויצירת קשר עם אמרגנים וחברות תקליטים. הם עברו לתל אביב, ובה התגוררו יחד בדירת חדר קטנה בדרום העיר, התפרנסו מעבודות אחרות והמשיכו לפתח את הלהקה ושיריה. לאחר זמן קצר פגש אותם המפיק ניצן זעירא והמוזיקאי אבי בללי, שדחפו אותם להפקת אלבום בכורה ללהקה.
במרץ 1993 יצא לאור אלבומם הראשון, "דברים בלחש". חברי ההרכב באלבום זה היו הבסיסט רן אלמליח, הגיטריסטים יורם חזן ודוד ראסד והקלידן מייק גולן. כל העיבודים, המנגינות והשירה היו של חברי הלהקה, עם עזרה חיצונית של מספר אנשים – דני רכט, ניצן זעירא, אבי בללי ועוד. יורם חזן ורן אלמליח היו שני הכותבים המרכזיים באלבום, שהיה מושפע מסגנונות מוזיקליים רבים ומגוונים. חלק מן האלבום מזכיר נגינות מרוקאיות ובחלק מן הטקסטים מוזכרים אמנים כגון ג'ים מוריסון ומוריסי. שיר הנושא מתוך האלבום יצא עם קליפ פרובוקטיבי שגרר תגובות רבות והופעות ברדיו ובטלוויזיה. כל אלו גרמו להגברת המודעות ללהקה בציבור. בנוסף התפרסמו מהאלבום השירים "אני מאמין", "איתך אל הים", ו"השיר מהגן". באותה תקופה הם גם נחשפו לראשונה בטלוויזיה בסרטו של אילן יגודה. ביולי 1993 השתתפו בפסטיבל ערד בשני מופעים שונים, ערב מחווה לשמוליק קראוס שהפיק ברי סחרוף ומופע בו יצרו גרסאות חדשות לשירי משוררים.
ב-1994 הוציאה הלהקה את אלבומה השני, "קח שירים", אלבום קצר בן 34 דקות המורכב משירי משוררים שלווה בספרון צילומים של רונן ללנה. האלבום יצא במהדורה מצומצמת ולווה בהופעות ספורות. לאחר יציאת האלבום הצטרף ללהקה המתופף מוטי יוסף.
היסטוריה > העשור הראשון של המאה ה-21

בשנת 1999 יצא לאור אלבומה השלישי של הלהקה, "כנסיית השכל". גם באלבום זה עזרו קובי אוז ואבי בללי. בניגוד לשני האלבומים הקודמים, זכה האלבום להצלחה גדולה. הלהקה הפכה למוכרת יותר, והופעותיה נעשו גדולות ופחות מופנמות. באלבום היו כמה להיטים מוצלחים, ביניהם "היינו עושים אהבה" ו"למיה יש אקדח". אלבום זה הופק על ידי הלייבל "לבנטיני", שהוקם על ידי קובי אוז. במצעד הפזמונים השנתי של רשת ג' זכתה הלהקה בתואר "להקת השנה".
לאחר הצלחת אלבומם השלישי, הופיעה הלהקה בכמה הופעות משותפות עם נקמת הטרקטור. בשנת 2000 הקליטה הלהקה את אלבומה הרביעי, "רוץ ילד", בעיבודו ובהפקתו המוזיקלית של שלומי ברכה. האלבום יצא בפברואר 2001 וכלל את הלהיטים "תגידי שטוב", "תרימי את הראש", "רוץ ילד" ו"רציתי לראות". אחר כך יצאו לסיבוב הופעות עם אהוד בנאי.
בשנת 2002 הוציאה הלהקה סינגל בשם "בואי מהפכה".
לקראת ההקלטות לאלבום החמישי, "ידיים למעלה" צורף להרכב המתופף יובל שפריר, במקומו של יוסף. האלבום יצא בשנת 2004, וכלל את הלהיטים "איך זה מרגיש" ו"האביב הנצחי". את האלבום הפיקו חברי הלהקה בעצמם.
במרץ 2007, יצא אלבום האוסף של הלהקה, "אוטוביוגרפיה", שבו הצטרף ללהקה דניאל זייבלט במקומו של יובל שפריר. האלבום כולל 26 משירי הלהקה משנים קודמות בעיבודים חדשים, ובביצוע חי עם רביעיית כלי מיתר ונגנים נוספים. מתוך האלבום יצאו הסינגלים "אני מאמין", "ידיים למעלה", "תנו לי לשתות" ו"האביב הנצחי". את האלבום הפיק עמי רייס, שהצטרף ללהקה כקלידן במקום מייק גולן. בדצמבר 2007, חתמו על הסכם שיתוף-פעולה עם חברת סוני אריקסון, כאשר רוכשי המכשיר W910i, נגן סלולרי שהשיקה החברה בישראל, קבלו את האלבום "אוטוביוגרפיה" על כרטיס הזיכרון של המכשיר. בעקבות האלבום העלתה הלהקה מופע עם 8 זמרי ליווי ו-40 נגנים, שעלה בבכורה בפסטיבל ישראל, ואחר כך באמפיתיאטרון קיסריה ובמקומות נוספים. המופע עלה שוב ב-2015.
בשנת 2008 הקליטה הלהקה במסגרת הפרויקט "עוד מעט נהפוך לשיר" של גלי צה"ל את השיר "שום דבר לא יפגע בי", שהלחין יורם חזן למילים של ארז שטרק שנהרג באסון המסוקים.
במרץ 2009 הוציאה הלהקה את הסינגל "תמי יודעת".
היסטוריה > העשור השני של המאה ה-21

באוקטובר 2010 יצא אלבומה של הלהקה "שורות של אנשים" שהוקלט בלונדון. קדמו לו הסינגלים "הדליקו את הפנסים", "על מה את חולמת?", "מים שקטים חלק א'" ו"אושר", שזכה להצלחה נאה במצעדי הפזמונים. באפריל 2011 יצאה מהדורה מחודשת של האלבום, שאליה צורף תקליטור נוסף ובו שירים של הלהקה שלא נכללו באלבומיה הקודמים, כדוגמת "שום דבר לא יפגע בי" ו"תמי יודעת". בעקבות האלבום יצאה הלהקה במופע בשם "קונצרט וידאו".
ב-2011 השתתפו חברי הלהקה רן אלמליח ועמי וייס בהקלטת אלבומה של ריטה, "השמחות שלי", שם פגשו לראשונה את תום כהן שניגן באלבום במנדולינה. כהן הוא גם המנצח של התזמורת האנדלוסית הישראלית והם החליטו לשתף פעולה ולהקליט אלבום. ביוני 2012 יצא הסינגל הראשון מתוך האלבום, "מעל הים". בספטמבר 2012 ערכו מופע חגיגי עם התזמורת, לכבוד 20 שנה להקמת הלהקה. ביולי 2013 יצא לאור האלבום המשותף עם התזמורת האנדלוסית, "הבית כה רחוק". באלבום 12 רצועות, כולל שיר במרוקאית ביחד עם ריימונד אבקסיס ושיר בערבית. את רוב הטקסטים והלחנים באלבום כתב רן אלמליח, בסיסט הלהקה.
במאי 2017 יצא אלבומם התשיעי של הלהקה "זה לא אני". ולראשונה, הפקת האלבום כולו מומנה דרך קמפיין הדסטארט (מימון המונים), בתמיכתם המלאה של מעריצי הלהקה, וללא חברת תקליטים. המפיק המוזיקלי של האלבום היה אמיר צורף. באותה שנה התארחה הלהקה בשיר "חדשות טובות" של "קפה שחור חזק".
בשנת 2019 יצא השיר "אף פעם לא תלכי לבד" שכתב והלחין רן אלמליח, השיר הוא הפתיח של הסדרה "ליגה ג'" שמשודרת בכאן 11.
לקראת 2020 שיתפו פעולה עם הזמר ליאור נרקיס בחידוש לשיר היינו עושים אהבה.
במאי 2020, הלהקה הוציאה סינגל בשם "רחוב המפסידים" שבו יורם חזן ורן אלמליח מבצעים את השיר ביחד.
בנובמבר 2023, בעת מלחמת חרבות ברזל ובעקבות פרסום סרטון שבו שרה עמית מן, פרמדיקית מד״א שנרצחה במהלך טבח שבעה באוקטובר, פרסמה הלהקה ביצוע של השיר שום דבר לא יפגע בי יחד עם קולה של מן. הווידאו קליפ לביצוע זה מלווה בתמונותיה של מן.
דיסקוגרפיה

1993 – דברים בלחש
1994 – קח שירים
1999 – כנסיית השכל
2001 – רוץ ילד
2004 – ידיים למעלה
2007 – אוטוביוגרפיה
2010 – שורות של אנשים
2013 – הבית כה רחוק (עם התזמורת האנדלוסית של אשקלון)
2017 – זה לא אני
סינגלים נוספים:
"די לכאב" (עם ריטה, מופיע באלבום האוסף הכפול שיצא ב-2015)
"ילד מזדקן" (עם התזמורת האנדלוסית של אשקלון, מופיע באלבום המחווה ללהקת כוורת "מסיפורי פוגי אפשר ללמוד" שיצא ב-2013)
"שמש שמש" (חידוש לשיר של אריאל זילבר)
"אף פעם לא תלכי לבד" (2019)
"רחוב המפסידים" (2020)
הערות שוליים

↑  השיר מהגן_אודות, באתר https://www.nli.org.il/
↑  יואב בירנברג, קט לעצמכם מתנה לחג, חדשות, 4 בספטמבר 1991
עמית שהם, תקליטים - ישראלי - פורטיס יש רק אחד, חדשות, 2 באוקטובר 1991
↑  עמית שהם, תקליט חדש / החיפושים אתר האמת בעיצומם, חדשות, 10 במרץ 1993
מופע, חדשות, 12 במרץ 1993
↑  דורית חכים, חגיגת הזמר בערד, ב־l3 ביולי, בסימן הופעות משפחתיות, חדשות, 3 ביוני 1993
↑  מיכל פלטי, מסע הופעות משותף לאהוד בנאי ו"כנסיית השכל", באתר הארץ, 9 בדצמבר 2001
↑  גידי אביבי, מעבר לטוב ולרע, באתר הארץ, 7 ביולי 2004
↑  ביקורות:
רחל רבקינד, ‏כבוד למילה, באתר גלובס, 25 במרץ 2007
↑  דפנה הראל-כפיר, ‏שיתוף-פעולה ראשון מסוגו: סוני אריקסון תשווק בלעדית את הדיסק של "כנסיית השכל", באתר גלובס, 11 בדצמבר 2007
↑  ביקורות על המופעים:
קובי בן שמחון, הליכה לקיסריה, באתר הארץ, 1 באוגוסט 2007
רן רימון, ‏כבשו את קיסריה, באתר גלובס, 15 במאי 2008
מירב מורן ולטר פולק, ‏הגימיקים עצרו את הדם - כנסיית השכל, באתר גלובס, 4 באוגוסט 2008
↑  עכבר העיר, קליפ בבכורה: כנסיית השכל חוזרת לאוטוביוגרפיה, באתר הארץ, 31 במרץ 2015
↑  ניר גורלי, עוד מעט נהפוך לג'ינגל, באתר הארץ, 15 באפריל 2013
↑  אור ברנע, הבשורה של כנסיית השכל, באתר ynet, 16 במרץ 2009
↑  טל פרי, ‏לונדון מחכה להם, באתר גלובס, 11 בנובמבר 2010
↑  עכבר העיר, שיר להשמעה: כנסיית השכל מפתיעים עם שיר חדש, באתר הארץ, 13 באפריל 2011
↑  אבישי מתיה, ‏לכל סיכום יש התחלה חדשה, באתר גלובס, 13 ביוני 2011
↑  טל פרי, ‏כנסיית השכל מאחדת כוחות עם התזמורת האנדלוסית אשקלון, באתר גלובס, 30 ביולי 2012
↑  עידן חגואל, עכבר העיר, רן אלמליח מכנסיית השכל: "יש לנו חיבור טבעי למוזיקה ערבית", באתר הארץ, 19 ביוני 2012
↑  מיכאל רורברגר, עכבר העיר, בא בלילה: הקשר התזמורתי של כנסיית השכל, באתר הארץ, 30 בספטמבר 2012
↑   בן שלו, הקלף המנצח של "כנסיית השכל", באתר הארץ, 4 באוקטובר 2013
↑  עכבר העיר, כרטיסים במתנה להופעה של כנסיית השכל, באתר הארץ, 29 במאי 2017
↑  עידו שחם, עכבר העיר, כנסיית השכל: "אין רוק ישראלי, יש זמרי קריוקי", באתר הארץ, 3 בפברואר 2017
↑  תימורה לסינגר, ‏האלכימאים, באתר גלובס, 15 ביוני 2017
↑  יואב טובול, סיפור על אהבה וחושך: "ליגה ג" היא הראי של כולנו, באתר ynet, 30 ביוני 2019
↑  גיל משעלי, ‏עמית מן ז"ל שרה את "שום דבר לא יפגע בי" של כנסיית השכל - והלהקה הקליטה ביצוע משותף עם קולה, באתר ‏מאקו‏, 13 בנובמבר 2023
| כנסיית השכל |
| --- | --- | --- |
| חברי ההרכב | יורם חזן • רן אלמליח • דוד ראסד • דניאל זייבלט • עמי רייס |  |
| אלבומים | דברים בלחש • קח שירים • כנסיית השכל • רוץ ילד • ידיים למעלה • אוטוביוגרפיה • שורות של אנשים • הבית כה רחוק • זה לא אני |  |
| --- | --- |
בקרת זהויות :  NLI: 987007493952405171  ISNI: 0000 0004 6923 282X  MusicBrainz: 64b19038-da79-4f5f-a62b-51a961121eb7  VIAF: 298305924   WorldCat (עם VIAF): 298305924 
יורם חזן, סולן הלהקה בהופעה בחוצות היוצר 2010
כנסיית השכל במופע זריחה במצדה, סוכות 2015
מירי מסיקה

| --- | --- |

מירי מסיקה, 2023
 לידה:  3 במאי 1978 (בת 46) ישראל הרצליה, ישראל
 מוקד פעילות:  ישראל ישראל
 תקופת הפעילות:  מ-1998
 עיסוק:  זמרת, שחקנית
 סוגה:  פופ • עולם • פולק
 סוג קול:  מצו-סופרן
 שפה מועדפת:  עברית 
 כלי נגינה:  גיטרה • חלילית
 חברת תקליטים:  הד ארצי • התו השמיני • הליקון
 בן זוג:  אורי זך
 מספר צאצאים:  2
 פרופיל ב-IMDb
 
מירי מסיקה (נולדה ב-3 במאי 1978) היא זמרת ושחקנית ישראלית. זוכת פרס זמרת השנה, תגלית השנה ושיר השנה לשנת 2005 עם שירה "לשם".
ביוגרפיה

מסיקה נולדה וגדלה בהרצליה למשפחה ממוצא תוניסאי ועיראקי כבת זקונים ולה שתי אחיות גדולות. בילדותה החלה ללמוד מוזיקה וניגנה בגיטרה ובחלילית בקונסרבטוריון העירוני. בנעוריה למדה בתיכון "היובל" במגמת מוזיקה ותיאטרון. את שירותה הצבאי עשתה כסמלת מבצעים בחיל הרגלים.
ביוגרפיה > תחילת דרכה המוזיקלית

בשנת 1998, לאחר סיום שירותה הצבאי, החלה מסיקה ללמוד בבית הספר למוזיקה רימון, שבו פגשה את מפיקה ובעלה לעתיד אורי זך. במקביל ללימודיה ברימון, נבחרה מסיקה באותה שנה להשתתף במופע "פעמוני היובל", חגיגות שנת היובל לישראל, בבימויו של צדי צרפתי ובניהולו המוזיקלי של רוני וייס. לאחר סיבוב הופעות ברחבי אירופה, היא שבה להשלמת לימודיה ושרה בהרכבים שונים, ביניהם בהרכב בו פגשה את אורי זך ואת שמוליק נויפלד, מנחה הקורס. במסגרת לימודיה השתתפה בתחרות ה"שירימון", בה ביצעה את שירו של דוד ד'אור "מישהו קיים" ("אמא של גיא"), בעיבודו של אורי זך וזכתה בו במקום הראשון. ברימון הכירה יוצרים וזמרים רבים, ביניהם את קרן פלס, שהייתה לחברתה ולאחת הכותבות והמלחינות העיקריות עבורה. לאחר סיום לימודיה ברימון, העלתה מסיקה באופן עצמאי מופע המורכב ברובו משיריה של קרן פלס. המופע, אותו הפיק ועיבד אורי זך, כלל בין היתר את השירים "נובמבר" ו"לשם", אשר בוצעו לראשונה על במה. המפגש הראשוני עם הקהל היה מוצלח ומיד לאחר המופע הוצע לה חוזה הקלטות בחברת התקליטים "הד ארצי", במסגרת הלייבל "עננה".
לאחר שסיימה את לימודיה בבית הספר "רימון" בשנת 2002, החלה מסיקה ללמוד משחק בבית הספר לאמנויות הבמה של סופי מוסקוביץ'. במהלך לימודיה שיחקה ושרה במחזות שונים בתיאטרון, ביניהם "ליל האיגואנה" ו"חתונת הדמים", בתפקידים הראשיים.
במקביל ללימודי המשחק, השתתפה מסיקה כסולנית בערבי שירה שונים, כגון ערבי מחווה ליוצרים כמו חיים נחמן ביאליק, נתן יונתן, נורית זרחי ואיציק מאנגר. כמו כן, חברו מסיקה וזך לפסנתרן והמעבד גיל פלדמן ולזמרת והפזמונאית צרויה להב, וביחד העלו ערב משיריה של להב, שהועלה במסגרת פסטיבל הפסנתר בתל אביב.
פעילות ציבורית

ב-6 בנובמבר 2023, במהלך מלחמת חרבות ברזל, כ-100 שחקנים מהבימה התכנסו בתיאטרון הלאומי בישראל לשאת תפילה לשחרור בני הערובה הישראלים. מסיקה הנחתה את האירוע לצד טל מוסרי.
חיים אישיים

ב-2005 מסיקה נישאה למפיק ולמעבד המוזיקלי אורי זך, ולהם שתי בנות.
מסיקה היא חברתה הקרובה של הזמרת קרן פלס, אותה הכירה בזמן לימודיה ברימון ומאז שיתפה איתה פעולה מספר פעמים.
מסיקה מתגוררת בקריית אונו.
דיסקוגרפיה > אלבומי אולפן

2005: מירי מסיקה
2007: שלום לאמונות
2010: חדשות טובות
2012: מלך
2014: סימנים על החול
2017: אלוהי הדברים הקטנים
2021: אוקיינוס
2024: שלך, אסי
דיסקוגרפיה > אלבומי לייב

2011: הופעה אקוסטית בזאפה
2024: מירי מסיקה והפילהרמונית הישראלית Live
פרסים ותארים

"זמרת השנה" - מצעד הפזמונים העברי השנתי של אתר mako והתחנות האזוריות (2012)
"זמרת השנה" - מצעד הפזמונים העברי השנתי של גלגלצ (2012)
"זמרת השנה" - מצעד הפזמונים העברי השנתי של רשת ג' ואתר וואלה! (2012)
"זמרת השנה" - מצעד הפזמונים העברי השנתי של רשת ג' (2011)
"זמרת השנה" - "טקס פרסי עמ"י" של ערוץ 24 (2008)
"זמרת השנה" - מצעד הפזמונים העברי השנתי של גלגלצ (2007)
"זמרת השנה" - מצעד הפזמונים העברי השנתי של רשת ג' (2007)
"זמרת השנה" - מצעד הפזמונים העברי השנתי של רדיו תל אביב (2007)
"זמרת השנה" - מצעד הפזמונים העברי השנתי של רדיו אמצע הדרך (2007)
"זמרת השנה" - "מצעד הפזמונים העברי השנתי" של רדיו דרום (2007)
"שיר השנה" (עכשיו אתה חוזר בחזרה) לשנת 2007 - ב"מצעד הפזמונים העברי השנתי" של רשת ג'
"זמרת השנה" - "טקס פרסי עמ"י" של ערוץ 24 (2006)
"שיר השנה" (לשם) לשנת 2005 - ב"מצעד הפזמונים העברי השנתי" של גלגלצ
"זמרת השנה" - מצעד הפזמונים העברי השנתי של גלגלצ (2005)
"תגלית השנה" - מצעד הפזמונים השנתי של גלגלצ (2005)
"תגלית השנה" - מצעד הפזמונים השנתי של רשת ג' (2005)
אנה זק

| --- | --- |

זק, 2023
 לידה:  12 במרץ 2001 (בת 24) רוסיה סוצ'י, רוסיה 
 שם לידה:  אנה קוזניקוב
 שם במה:  אנה זק 
 תאריך עלייה:  2011
 מוקד פעילות:  ישראל ישראל
 תקופת הפעילות:  מ-2014 
 סוגה:  פופ
 שפה מועדפת:  רוסית, עברית ישראלית, עברית 
 בן או בת זוג:  יהונתן מרגי (דצמבר 2023–?) 
 פרופיל ב-IMDb
 
אנה קוזניקוב (ברוסית: Анна Кузенкова; נולדה ב-12 במרץ 2001), המוכרת בשם הבמה אנה זק (Анна Зак), היא זמרת, אושיית רשת, דוגמנית ומגישה ישראלית.
ביוגרפיה

נולדה בשם אנה קוזניקוב בסוצ'י שברוסיה, ובגיל 10 עלתה לישראל עם אביה דניס קוזניקוב, אימהּ נטליה, אחותה הגדולה וסביהם, והם השתקעו באשדוד. טרם עלייתם הייתה אימהּ אחות בבית חולים ואביה עסק בנדל"ן. לאחר מכן הוריה התגרשו, ואביה חזר לרוסיה. היא התחנכה בבית ספר מקיף ח' שבאשדוד. היא בחרה בשם המשפחה זק, שמשמש אותה, נבחר כשם במה קצר וקליט.
משפחתו של אביה יהודיה, בעוד משפחתה של אמהּ לא, ולפיכך זק עצמה אינה נחשבת ליהודייה על פי ההלכה. ב-2018, בריאיון ל"את", סיפרה זק שהיא לא שקלה לעבור גיור, אך היא מרגישה מאוד מחוברת לישראל ולתרבות שלה.
במרץ 2020 התגייסה לשירות בצה"ל ביחידת מיטב, במחלקת עידוד גיוס ודיגיטל, והשתחררה כעבור שנתיים.
קריירה

זק החלה להתפרסם לאחר שהופיעה בשנת 2014 בעונתה השנייה של שעשועון הריאליטי "הבנים והבנות" בערוץ הילדים. התוכנית גרמה להיחשפותה של זק ולפריצתה ברשתות החברתיות.
קריירה > דוגמנות

זק הופיעה בפרסומות של חברות ומותגים שונים, בישראל ומחוצה לה. באוגוסט 2016 שימשה כפרזנטורית של רשת הנעליים הישראלית "Scoop", ולפני כן הצטלמה לקמפיין עולמי של מותג הסרת השיער "Veet", השתתפה בקמפיין מותג הקוסמטיקה "סקין גירל" שעלה באירופה ואמריקה, בקמפיין של שוקו "יטבתה", ובסרטון של "המרכז לאינטרנט בטוח". בדצמבר 2016 היא שימשה כפרזנטורית של ליין הנערות של חברת האופנה הישראלית "Adika".
ב-2017 דגמנה לחברת הביגוד הישראלית "FIX". ביוני 2017 נבחרה להיות הפרזנטורית החדשה של רשת "אופיס דיפו" בישראל, וכחודש לאחר מכן, פורסם כי נבחרה להוביל קמפיין של חברת האקססוריז הישראלית "TOPTEN" לצד רוסלנה רודינה.
לזק יש מעל 5 מיליון עוקבים באפליקציית TikTok ומעל 1.4 מיליון עוקבים באינסטגרם. לפי דו"ח של חברת הניטור והמדידה SpyTheNet לחודש מרץ 2017, שפורסם באתר איגוד האינטרנט הישראלי, זק הייתה במקום הראשון ברשימת הישראלים המשפיעים באינסטגרם, עם מיליון עוקבים, ו-85 אלף אינטראקציות בממוצע לתמונה/וידאו.
בינואר 2017 זכתה בתואר האינסטגרם המוביל בבני נוער, בטקס תחרות האינסטגרם של השנה. באפריל 2017 זכתה במקום הראשון ב"אירוע אליפות המיוזיקלי" הראשון שנערך בסינמה סיטי גלילות.
במאי 2017 פורסם כי התקבלה לשלבים האחרונים של האודישנים ללהקה גלובלית חדשה בשם "Now United", פרי יצירתו של המפיק האנגלי סיימון פולר (מייסד הספייס גירלז) שתורכב מ-11 כוכבים מכל רחבי העולם. אולם ב-2018 התגלה שהיא תשמש כאחת הפרזנטוריות בלבד, ולא תופיע איתם כלל, מה שגרם לזק להחליט לא להצטרף אליהם.
בספטמבר 2017 הוציאה חברת הבישום הישראלית "SPRING" קולקציית בשמים הנושאת את שמה.
בנובמבר 2017 נבחרה להיות הפנים החדשות של חברת האופנה הישראלית "Twentyfourseven". נבחרה על ידי השבועון "מעריב לנוער" ל"בחירת השנה ברשת" לשנת 2017. בנוסף, נבחרה ל"כוכבת השנה ברשת" בטקס נבחרי פרוגי לשנת 2017.
בפברואר 2019 נבחרה להיות הפרזנטורית של חברת האופנה הישראלית "עדיקה".
מאז 2020 זק היא הפרזנטורית ביחד עם סטטיק ובן-אל תבורי של אורבניקה, חברת-הבת של קבוצת האופנה הישראלית הודיס (ביחד עם קרולינה למקה).
בספטמבר 2020 השתתפה זק בקמפיין של משרד הבריאות, כדי להעלות את מודעות הציבור לחבישת המסיכה בזמן מגפת הקורונה העולמית בישראל.
קריירה > הנחיה ומשחק

באוקטובר 2017 החלה להגיש פינה שבועית של מצעד סרטונים בתוכנית האקטואליה והבידור "הצנרת", שעלתה לשידור בערוץ 2 של רשת, ועברה בנובמבר 2017 לערוץ רשת 13.
בנובמבר 2018 השתתפה לצידה של קים אור אזולאי בתוכנית "הכוכב של קים ואנה" בערוץ TeenNick בישראל.
בשנת 2020 החלה להנחות את שעשועון הריאליטי "הבנים והבנות" בערוץ הילדים לצד עודד פז ובן זיני.
באותה שנה החלה לשחק בתפקיד מרכזי בתור שיקמה בסדרת הנוער "זיגי" שבערוץ טין ניק בישראל למנויי הוט.
שיחקה בתפקיד הנשי הראשי בתור סשה פרוסקה בסרט הנעורים הישראלי "הרפסודה" שיצא לאקרנים ב-2021, בו זק גם ביצעה את שיר הנושא "סוף אחר".
במאי 2023 עלתה סדרת הנוער המוזיקלית-קומית "לעוף על אנה" בערוץ TeenNick למנויי yes, בכיכובה של זק, העוקבת אחר נערה בשם אנה סולינסקי, שבבוקר אחד הופכת לכוכבת בינלאומית. הסדרה מבוססת באופן רופף גם על חייה של זק עצמה.
קריירה > מוזיקה

ביוני 2017 השתתפה זק בתוכנית הדוקו-ריאליטי "להיות זמרת" בערוץ 24.
ב-23 באוגוסט 2017, הוציאה במסגרת התוכנית "להיות זמרת" את הסינגל הראשון שלה "Money Honey". באותה שנה זכתה זק בתואר "כוכבת הרשת של השנה" בטקס נבחרי הילדים 2017 של ערוץ הילדים. ב-24 בדצמבר 2017 הוציאה את הסינגל השני שלה "My Love".
ב-27 במרץ 2018 הוציאה את הסינגל השלישי שלה "Bang Bang". בקיץ 2018 זק נבחרה לשיר את שיר הנושא של הסרט "עד הקצה - ג'סטה 2", בו גם שיחקה. ב-20 באוגוסט 2018 התארחה בסינגל "Gravity", של המוזיקאי הצרפתי ריצ'רד אורלינסקי בשיתוף הראפר האמריקאי פאט ג'ו.
זק השתתפה במופע הפסטיגל שנערך ב-2019, כמו כן השתתפה בפעם השנייה ברציפות בפסטיגל שנערך באותה שנה, אם כי באופן מקוון בעקבות מגבלות מגפת הקורונה העולמית בישראל, וציין 40 שנות קיום למופע. בפסטיגל זה זק חידשה את השיר "קטן זה הכי כיף בעולם" שביצעו במקור להקת היי פייב.
באוגוסט 2020 הוציאה ביחד עם סטטיק ובן-אל תבורי את השיר "קוביות", השיר קיבל ביקורות שליליות על המילים ותוכן השיר, באותה שנה הוציאה את השיר "בלוק". ב-28 ביוני הוציאה (בשיתוף עם ערוץ הילדים) את השיר "סימן שאנחנו מגזימים" במטרה להילחם באלימות ובבריונות ברשת.
בשנת 2021 הוציאה את מיני-אלבום הבכורה שלה, "רצה סולו". באפריל, חידשה את השיר "שמור על העולם" ביחד עם מבצעו המקורי דוד ד'אור. באותה שנה הוציאה זק את השיר "בוקר טוב עולם" בשיתוף פעולה עם נסרין קדרי והצמד דולי ופן, את שיר הגאווה "גבר בפוראבר" שיצא לקראת מצעד הגאווה בתל אביב בהשתתפות פוראבר תל אביב, ואת השיר "כל הבאז" שהיה שיתוף הפעולה השני שלה עם ג'ורדי.
בינואר 2022 הוציאה את השיר "לך לישון", השיר היווה פריצת דרך בקריירה שלה לאחר שהיה לשירה הראשון אשר נכנס לפלייליסט של גלגלצ ואף הגיע למקום הראשון במצעד השבועי של התחנה. ב-22 במאי הוציאה את השיר "מי זאת", השיר שיחזר את הצלחת הסינגל הקודם ואף הוא הגיע למקום ראשון בגלגלצ, וכן במצעד השבועי של מדיה פורסט. באותה שנה התארחה ב"האח הגדול עונה 12" כאשר הופיעה לדיירים. זק השתתפה בפסטיגל 2022. באוקטובר 2022 הוכרז כי היא מועמדת בפעם השנייה לפרס המוזיקה של MTV אירופה למופע הישראלי הטוב ביותר לשנת 2022. באותו החודש לקחה זק חלק בספיישל הטלוויזיוני "מחווה לדנה אינטרנשיונל", ששודר לרגל ציון 20 שנה לארגון נוער גאה (איגי) ולקריירה המוזיקלית של הזמרת-יוצרת הישראלית דנה אינטרנשיונל. היא ביצעה את "Love Boy". ב-11 בדצמבר 2022, יצא לאור השיר "ראשון בבוקר" ביחד עם הזמרות עדן בן זקן ונונו. ב-23 באוקטובר הוציאה את השיר "מה נשאר לי ממך".
ב-21 במרץ 2023 הוציאה את השיר "Hoodie" יחד עם הזמר מרגי. ב-28 במאי הוציאה לאור את הסינגל "אולסטאר וגופיות". ב-27 באוגוסט הוציאה את הסינגל "כולם מזיזים".
ב-9 במאי 2024 יצא לאור אלבום האוסף "ישראל בידור – שרים למדינה", שם ביצעה זק את השיר "אלבבאלה" לצד כפיר צפריר. ב-19 ביוני הוציאה את השיר "וויני וידי ויצ'י". הקליפ הנלווה צולם כולו במצלמת פילם. ב-2 ביולי הוציאה את השיר "עוד אחד". ב-29 באוקטובר הוציאה זק את השיר "לא להתאבסס".
חיים אישיים

בין השנים 2020–2023 הייתה בזוגיות עם הזמר רועי סנדלר. החל מדצמבר 2023 נמצאת בזוגיות עם הזמר והשחקן יהונתן מרגי.
ב-10 במרץ 2021 שודר הפרק "לאן נעלמה אנה זק?" בתוכנית התחקירים "חשיפה" בקשת 12, בה חשפה זק שלקתה בשיתוק על שם בל במהלך שנת 2020, ולאחר מכן החלימה.
דיסקוגרפיה > מיני-אלבומים

2021: רצה סולו
2023: לייב סשן (Live)
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2014 | הבנים והבנות | בתפקיד עצמה | משתתפת |
| 2017 | להיות זמרת | בתפקיד עצמה | משתתפת |
| 2018 | הכוכב של קים ואנה | בתפקיד עצמה | משתתפת |
| 2020 | הבנים והבנות | בתפקיד עצמה | מנחה |
| 2020–2022 | זיגי | שיקמה | 4 עונות; תפקיד ראשי |
| 2022 | האח הגדול עונה 12 | בתפקיד עצמה | אורחת |
| 2023 | האח הגדול עונה 13 | בתפקיד עצמה | אורחת |
| 2023 | לעוף על אנה | אנה סולינסקי | ראשית |
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2021 | הרפסודה | סשה | ראשית, שרה את שיר הנושא |
פילמוגרפיה > במה

| שנה | שם | דמות | הערות |
| --- | --- | --- | --- |
| 2019 | פלייפסטיגל | אנה |  |
| 2020 | My פסטיגל | אנה |  |
| 2022 | פסטיגל על פסטיגל | אנה/ נסיכת הממלכה | תפקיד ראשי |
| 2024 | סינג פסטיגל | אופיר בתו של זוהר קינן |  |
מועמדויות ופרסים

| שנה | פרס | קטגוריה | עבור | תוצאה | סימוכין |
| --- | --- | --- | --- | --- | --- |
| 2022 | פרסי נבחרי השנה של פרוגי | שחקנית ראשית בסדרת נוער | זיגי | מועמדות |  |
| 2022 | פרסי נבחרי השנה של פרוגי | זמרת השנה | אנה זק | מועמדות |  |
| 2022 | פרסי נבחרי השנה של פרוגי | שיר השנה | "לך לישון" | מועמדות |  |
| 2022 | פרסי נבחרי השנה של פרוגי | שיר השנה | "מי זאת" | זכייה |  |
| 2022 | פרסי נבחרי השנה של פרוגי | זוג השנה | אנה זק ורועי סנדלר | מועמדות |  |
| 2024 | פרס המוזיקה של MTV אירופה | המופע הישראלי הטוב ביותר | אנה זק | מועמדות |  |
אברהם טל (זמר)

| --- | --- |

 לידה:  28 בנובמבר 1976 (בן 48) ניר משה, ישראל 
 שם לידה:  אברהם פואנקינוס
 מוקד פעילות:  ישראל 
 תקופת הפעילות:  מ-1998
 סוגה:  פופ, רוק ומוזיקת עולם
 סוג קול:  טנור
 שפה מועדפת:  עברית 
 כלי נגינה:  פסנתר, תופים, גיטרה, חליל צד ובס
 חברת תקליטים:  NMC 
 שיתופי פעולה בולטים:  שוטי הנבואה (עד לפירוקה ב-2007)
 בת זוג:  שלומית ויזנר (2024-הווה)
 האתר הרשמי
 
אברהם אריה טל (נולד ב-28 בנובמבר 1976) הוא זמר, מוזיקאי ומפיק מוזיקלי ישראלי.
ביוגרפיה

טל נולד בשם אברהם פואנקינוס בניר משה וגדל במושב נווה אטי"ב שברמת הגולן. הוריו, ריין, ילידת אלג'יר, ומוריס, יליד מרוקו, הגיעו שניהם למרסיי שבצרפת כילדים, ועלו לארץ בתחילת שנות השבעים. נולדו להם ארבעה ילדים.
את דרכו המוזיקלית החל כשהיה בן 9, לאחר שנפצע בעינו בתאונה ואושפז בבית חולים. במיטה הסמוכה אליו אושפז ילד שניגן באורגנית, וגם טל ניגן בה בשעות הפנאי שלו. בהמשך למד לנגן בכלים נוספים – תופים, גיטרה בס וחליל צד. בילדותו חילק עיתונים במושב שבו גדל, ובכסף שהרוויח קנה כלי נגינה. טל לא למד מוזיקה באופן פורמלי והוא אוטודידקט. כיום הוא מפיק את אלבומיו, כותב ומלחין את שיריו, ללא ידע תאורטי במוזיקה ובכתיבת תווים.
חיים אישיים

טל היה נשוי כ-17 שנים לשושנה, אמנית ובעלת סטודיו לציור, ששימשה גם כמנהלת האמנותית שלו. השניים התגרשו בשנת 2018, ולהם שני ילדים.
באוקטובר 2024 טל התארס לבת זוגו שלומית ויזנר, מדריכת פילאטיס גרושה ואם לבן הצעירה ממנו ב-17 שנים. ב-26 בדצמבר השניים נישאו.
טל מתגורר בפרדס חנה.
דיסקוגרפיה > שוטי הנבואה

שוטי הנבואה (2000)
מחפשים את דורות (2004)
דיסקוגרפיה > אלבומי סולו

אברהם טל (2008)
אורות (2010)
שושנה (2013)
עכשיו החיים (2016)
אברהם טל LIVE ‏(2017)
דיסקוגרפיה > מיני-אלבומים

אחד (2023)
הערות שוליים

↑  אסף נבו, צובר זיכרונות, משחרר כעסים, באתר ישראל היום, 10 באוקטובר 2017
↑  על פי סרט תיעודי על אברהם טל בערוץ "כאן"
↑  ראו ברשימת תקצירי הסרטים העלילתיים - בתחרות האקדמיה הישראלית לקולנוע לשנת 2008
↑  ‏אלבום פלטינה ל"אורות"
↑  אור ברנע, העם עם אברהם, באתר ynet, 8 בספטמבר 2010
↑  מיוחד: אברהם טל מבצע את "אורות" בטקס פרסי אקו"ם, 25 במרץ 2011, וואלה!
↑  קול הנשמה - שרים עפרה חזה (באנגלית), נבדק ב-2019-01-11
↑  שגיא בן נון‏, מהמיקס למיקסר: אברהם טל יתמודד ב"מאסטר שף VIP", באתר וואלה, 1 בדצמבר 2020
1 2 מיקומי שיא במדיה פורסט - המצעד הישראלי השבועי:
"שמע ישראל": השבוע ה-48 בשנת 2023.
"ביחד ננצח": השבוע ה-21 בשנת 2024.
↑  ישראל בידור - שרים למדינה, באתר Spotify
↑  "כאריות נהיה בציון": בוב מארלי בגרסה הישראלית הפטריוטית, באתר "את", 30 ביולי 2024
↑   רבקה זהר חוזרת עם דואט מרגש לצד אברהם טל: האזינו, באתר וואלה, 23 בפברואר 2025
↑  צחי קומה, כבר לא: אברהם טל ואישתו נפרדו, במדור "פנאי פלוס" באתר ynet‏, 9 בפברואר 2018
↑  מאור בן הרוש‏, מזל טוב: אברהם טל נישא לבת זוגו שצעירה ממנו ב-17 שנה, באתר וואלה, 26 בדצמבר 2024
↑  לילך מרקוביץ', ‏בטקס אינטימי: אברהם טל התחתן עם בת זוגו, באתר ‏מאקו‏, 26 בדצמבר 2024
↑  מזל טוב: הזמר הישראלי האהוב מתחתן בגיל 48, באתר "סרוגים", 23 בדצמבר 2024
↑  בר זגה, עשה זאת בפעם השנייה: אברהם טל התחתן, במדור "פנאי פלוס" באתר ynet‏
| --- | --- |
בקרת זהויות :  NLI: 987007305910205171  ISNI: 0000 0000 7088 4439  LCCN: no2012105120  MusicBrainz: 56700752-75da-4f2b-bf11-ff8823c7a911  VIAF: 97519981   WorldCat (עם VIAF): 97519981 
אברהם טל במופע בנשר, אוקטובר 2022
אברהם טל מופיע במחאה החברתית בישראל, 30 ביולי 2011